बीजिंग तक पहुंच सकती है ताइवान की मिसाइल  
एक पूर्व रक्षा मंत्री के हवाले से दी गई इस जानकारी में यह भी बताया गया है कि ताइवान तीन साल पहले ही इसका सफल परीक्षण कर चुका है।
ताइवान ने एक ऐसी मिसाइल विकसित करने में सफलता हासिल की है जो बीजिंग तक पहुंचने की क्षमता रखती है। एक पूर्व रक्षा मंत्री के हवाले से दी गई इस जानकारी में यह भी बताया गया है कि ताइवान तीन साल पहले ही इसका सफल परीक्षण कर चुका है। पूर्व रक्षा मंत्री माइकल त्सेई ने इस सप्ताह जारी अपने संस्मरणों में बताया है कि ताइवान की सेना ने वर्ष 2008 में एक गोपनीय स्थल से मध्यम दूरी की इस मिसाइल का सफलतापूर्वक परीक्षण किया था। इस अवसर पर राष्ट्रपति छेन शुई बियान भी मौजूद थे।  त्सेई ने मिसाइल की दूरी का सटीक ब्यौरा नहीं दिया लेकिन यूनाइटेड डेली न्यूज ने आज कहा कि यह मिसाइल बीजिंग सहित मुख्य चीनी शहरों तक पहुंचने की क्षमता रखती है और इसकी क्षमता दो हजार किलोमीटर की है। दैनिक ने लिखा है कि त्सेई पहले अधिकारी हैं जिन्होंने ताइवान द्वारा यह तकनीक विकसित किए जाने की पुष्टि की है। हालांकि स्थानीय मीडिया पहले भी कह चुका है कि ताइवान के पास मध्यम दूरी की मिसाइल क्षमता है। ताइपे में अमेरिका के तत्कालीन दूत स्टीफन यंग ने मिसाइल के परीक्षण को लेकर चिंता जाहिर की थी लेकिन त्सेई ने उन्हें आश्वस्त किया था कि ताइवान पहले हमला नहीं करेगा। पूर्व रक्षा मंत्री ने अपनी किताब में यह बात कही है।